勉諸子
作者：李呂
朝代：宋

paragraphs: 孔子昔當戹，良以桓魋故。
韓信伏胯下，將壇起徒步。
聖賢昔未遇，未免失常度。
固知天地寬，出門多齟齬。
貧賤勢易陵，動息要衡慮。
綈袍戀故人，進食哀漂母。
小人不及夕，焉知鴻鵠舉。
桃花倚春風，零落隨夜雨。
流螢曳殘光，未省羲和馭。
君子並松柏，挺幹傲寒暑。
昭然揭日星，進與衆瞻睹。
群兒勤修讀，文行師邃古。
莫學小兒輩，啾啾燕雀語。
顔淵犯不校，萬世共尊許。
孟子善養氣，策功不下禹。
潢潦無根源，勿用遽歆慕。
吾言可書紳，審思宜在汝。